Mangler magi
Komedie 

USA 2015 

Regi: 
Nancy Meyers 

Manus: Nancy Meyers 

Skuespillere: Robert De Niro, Anne Hathaway, Nat Wolff, Rene Russo,Adam DeVine, Anders Holm 

Tillatt for alle 

Nancy Meyers står bak noen virkelig strålende romantiske komedier som «It’s Complicated», «The Holiday» og «Something’s Gotta Give», som både får deg både til å le og gråte. 
«The Intern» derimot gjør egentlig ingen av delene. 
For all del, det er et par scener som får frem smilet, men det er ikke særlig mer enn det. 

Filmen starter greit med Ben Whittaker (Robert De Niro), som er en 70 år gammel enkemann, som trenger noe å fylle hverdagen med. 
Han ser at et lokalt firma søker etter eldre lærlinger og han griper sjansen. 
Firmaet eies og drives av Jules Ostin (Anne Hathaway), som sliter med å strekke til både hjemme og på jobb. 
Herfra går det nedover, og filmen er fra dette punktet stort sett bare en serie lange monologer om hvordan kvinner kan ha alt, og hvor verdifulle eldre kan være. 

Filmen mister både humor og magi, og i stedet for å vise budskapet blir det stappet ned i halsen på oss. 
På toppen av alt får vi servert klisjeen om at ektemannen til Jules, som er hjemmeværende pappa, føler seg så usikker på manndommen sin at han er utro. 
Dette unnskylder han seg selvfølgelig for, og da er jo alt greit igjen. 

Ektemannen som spilles av Anders Holm, har forresten like mye utstråling som en sur sokk, og det er ikke snev av kjemi mellom ham og Hathaway. 
Denne går fort i glemmeboka. 
